3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์

ปัจจุบันบริษัทแบ่งผลิตภัณฑ์ของบริษัทออกได้เป็น 2 กลุ่มผลิตภัณฑ์ ได้แก่
กลุ่มผลิตภัณฑ์ที่บริษัทเป็นผู้ผลิตและจำหน่าย ประกอบด้วย ยางมะตอยชนิดน้ำ
ยางมะตอยชนิดโพลีเมอร์มอดิฟายด์ ยางมะตอยชนิดคัตแบค ยางมะตอยชนิดผสมสำเร็จ
วัสดุยารอยต่อคอนกรีต
และกลุ่มผลิตภัณฑ์ที่บริษัทเป็นผู้จัดจำหน่ายประกอบด้วยยางมะตอยชนิดแอสฟัลต์ซีเมนต์
น้ำมันดีเซลหมุนเร็วและน้ำมันเตา

ผลิตภัณฑ์ที่บริษัทเป็นผู้ผลิตและจัดจำหน่าย ได้แก่

1.  แอสฟัลต์อิมัลชัน (Asphalt Emulsion) หรือยางมะตอยน้ำ

 ก. ประเภทแห้งตัวเร็ว (Rapid Setting) ซึ่งเหมาะสำหรับงานฉาบผิวทางประเภท Surface Treatment ซึ่งเป็นผิวทางชนิดที่ประกอบด้วยการลาดยางมะตอยและเกลี่ยวัสดุมวลรวมปิดทับ เพื่อเป็นการป้องกันความชื้นและอากาศที่จะไปทำลายพื้นผิวทางเดิมและป้องกันการลื่นไถลของผิวทางเดิม 

ข. ประเภทแห้งตัวปานกลาง (Medium Setting) ซึ่งเหมาะสำหรับงานซ่อมสร้างถนนประเภท
Cold Mix Overlay
ได้แก่การสร้างและบำรุงปรับเสริมผิวทางโดยการผสมกันระหว่างวัสดุมวลรวมและยางมะตอยน้ำ
มีวัตถุประสงค์เพื่อใช้ในงานก่อสร้างบูรณะและงานบำรุงทางโดยการปู หรือ
เกลี่ยแต่งและบดทับชั้นทางที่ได้เตรียมไว้ งานซ่อมสร้างถนนที่นิยมใช้วิธี Cold Mix Overlay

ค. ประเภทแห้งตัวช้า (Slow Setting) ซึ่งเหมาะสำหรับงานฉาบผิวทางประเภท Prime
Coat, Slurry Seal และ Cape Seal

  2. ยางมะตอยชนิดคัตแบค (Cutback Asphalt)

เป็นการนำแอสฟัลต์ซีเมนต์มาผสมกับสารละลาย (Petroleum Solvents) ให้เป็นเนื้อเดียวกัน
ปัจจุบันบริษัทแบ่งชนิดยางมะตอยชนิดคัตแบคออกเป็น 2 ประเภท ได้แก่

ประเภทแข็งตัวเร็ว ซึ่งจะเหมาะกับงานแทคโคท (TACK COAT) งานเซอร์เฟสทรีทเม้นท์ชั้นเดียว
(SINGLE SURFACE TREATMENT) และงานเซอร์เฟสทรีทเม้นท์สองชั้น (DOUBLE SURFACE
TREATMENT)

ประเภทแข็งตัวเร็วปานกลาง ซึ่งจะเหมาะกับงานไพร์มโคท (Prime Coat)

3. ยางมะตอยชนิด Polymer Modified Asphalt (PMA)

เป็นยางมะตอยเกรดพิเศษ ซึ่งได้จากการผสมของสารประกอบ Polymer ชนิด SBS
กับแอสฟัลต์ซีเมนต์โดยการผสมเป็นเนื้อเดียวกัน
ซึ่งจะทำให้มีคุณสมบัติที่ยืดหยุ่นมากกว่าแอสฟัลต์ซีเมนต์ทั่วไป
ด้วยคุณสมบัติที่ยืดหยุ่นที่มากกว่าแอสฟัลต์ซีเมนต์ทั่วไปดังกล่าวทำให้เมื่อนำมาใช้ทำผิวถนน ทำผิว
runway สนามบินแล้ว
ทำให้ถนนมีอายุการใช้งานที่ยาวนานกว่าเมื่อเปรียบเทียบกับการใช้แอสฟัลต์ซีเมนต์ธรรมดา

4. ยางมะตอยชนิดผสมสำเร็จ (Premix)

เป็นผลิตภัณฑ์สำเร็จรูปผสมเสร็จบรรจุถุงขายและสามารถนำไปใช้งานได้ทันที
โดยบริษัทจัดจำหน่ายภายใต้เครื่องหมายการค้า “TIPCO PREMIX”
ผลิตภัณฑ์นี้เป็นส่วนผสมระหว่างหินที่ผ่านการคัดขนาดกับแอสฟัลต์อิมัลชัน
และสารตัวเติมที่มีคุณสมบัติพิเศษช่วยในการยึดเกาะ
สามารถแข็งตัวได้เมื่อสัมผัสอากาศและถูกบดอัดได้ด้วยเครื่องมือชนิดง่ายๆ เช่น พลั่ว จอบ
เครื่องบด โดยไม่ต้องใช้ความร้อนเข้าช่วยแต่อย่างใด
อีกทั้งยังมีอายุการเก็บรักษายาวนานและสะดวกในการจัดเก็บ
จึงทำให้เหมาะสำหรับนำไปใช้งานในการซ่อมแซมหลุมและรอยแตกของพื้นผิวถนนเดิมที่เป็นยางมะตอยหรือผิวทางที่ทำด้วยคอนกรีต
ถนนเล็ก ๆ เช่น ในหมู่บ้านให้มีความหนาแน่นทนทานเพิ่มมากขึ้น

5.  Tipco Joint Sealer และ Tipco Joint Primer

เป็นยางมะตอยผสมมวลสารที่มีคุณสมบัติคงทนต่อสภาวะอากาศร้อนจัดและเย็นจัด มีความยืดหยุ่นตัวสูง
สามารถเกาะติดรอยต่อคอนกรีตได้อย่างเหนียวแน่น
ใช้หยอดรอยต่อระหว่างช่วงถนนคอนกรีตเพื่อทำหน้าที่ประสาน (seal) รอยต่อคอนกรีต
โดยสามารถยึดและหดตัวตามรอยต่อคอนกรีตได้ตลอดเวลาการใช้งาน
นอกจากนี้ยังช่วยป้องกันการซึมของน้ำเข้าไปทำลายชั้นพื้นทางอีกด้วย

ผลิตภัณฑ์ที่บริษัทเป็นผู้จัดจำหน่าย

1. แอสฟัลต์ซีเมนต์ (Asphalt Cement) หรือยางมะตอยซีเมนต์เป็นผลิตภัณฑ์ที่บริษัทจำหน่าย
บริษัทสั่งซื้อจากทั้งในและต่างประเทศเพื่อนำมาใช้ในกระบวนการผลิตและจัดจำหน่ายต่อให้กับลูกค้า

2. น้ำมันดีเซลหมุนเร็ว และน้ำมันเตา
บริษัทสั่งซื้อเพื่อนำมาใช้ในกระบวนการผลิตและจัดจำหน่ายซึ่งส่วนใหญ่เป็นลูกค้าในกลุ่มโรงงานอุตสาหกรรม

โครงการสำคัญ ๆ ที่ใช้ผลิตภัณฑ์และเทคนิคของบริษัท

1. ทางยกระดับอุตราภิมุข ช่วงดินแดง - หลักสี่ (กรุงเทพฯ)

เป็นการซ่อมผิวจราจรโดยใช้โมดิฟายด์แอสฟัลต์อิมัลชั่น
และเทคนิคการฉาบผิวทางแบบพาราสเลอรี่ซีล (Para Slurry Seal) หรือ ไมโครเซอร์เฟสซิ่ง
(Micro-surfacing) ซึ่งเป็นเทคนิคที่ทำให้ผิวจราจรมีความสามารถในการต้านทานการลื่นไถลสูง
ทำให้เกิดความปลอดภัยและลดอุบัติเหตุ และสามารถเปิดการจราจรได้อย่างรวดเร็ว ภายใน 1
ชั่วโมง

2. โครงการทางพิเศษสายบางพลี - สุขสวัสดิ์ (สมุทรปราการ)

เป็นการก่อสร้างผิวจราจรใหม่บนสะพานขึงโดยใช้โมดิฟายด์แอสฟัลต์ซิเมนต์
และเทคนิคการปูผิวแบบสโตนมาสติกแอสฟัลต์ (Stone Mastic Asphalt)
ซึ่งเป็นเทคนิคที่มีความสามารถในการต้านทานการลื่นไถล และมีความแข็งแรงและทนทานสูง
สามารถรองรับปริมาณการจราจรสูงถึงสูงมากได้เป็นอย่างดี

3. สนามแข่งรถโกคาร์ทพีระ เซอร์กิต พัทยา (ชลบุรี)

เป็นการก่อสร้างที่ออกแบบผิวทางแบบพิเศษ โดยใช้โพลิเมอร์โมดิฟายด์แอสฟัลต์ซิเมนต์
สำหรับใช้ในการแข่งรถโกคาร์ท รับแรงเสียดทานขณะขับรถความเร็วสูง และป้องกันการลื่นไถล
ตามมาตรฐานการออกแบบสนามแข่งรถของสากลโลก

4. ถนนทางเข้างานพืชสวนโลก ราชพฤกษ์ (เชียงใหม่)

เป็นการก่อสร้างผิวจราจรทางเข้างานพืชสวนโลก ราชพฤกษ์ โดยใช้โมดิฟายด์แอสฟัลต์ซิเมนต์
และโมดิฟายด์แอสฟัลต์อิมัลชั่น และเทคนิคการปูผิวแบบพอรัสแอสฟัลต์ (Porous Asphalt)
ซึ่งเป็นผิวทางที่ออกแบบเฉพาะให้มีช่องว่างและรูพรุนสูง ทำให้มีประสิทธิภาพในการระบายน้ำ
ป้องกันน้ำขังบนผิวทาง เพิ่มทัศนวิสัยในการขับขี่ และยังช่วยลดระดับของเสียงที่เกิดจากการใช้ถนน

5. ทางเข้าด่านเก็บค่าผ่านทางพิเศษ ดินแดง (กรุงเทพฯ)

เป็นการซ่อมแซมผิวจราจรโดยใช้โมดิฟายด์แอสฟัลต์ซิเมนต์ และเทคนิคการปรับปรุงผิวแบบอัลตร้า
ทิน ฟริคชั่น คอร์ส (Ultra-thin Friction Course) ซึ่งเป็นเทคนิคการทำผิวแบบบางพิเศษ
ผิวมีแรงเสียดทานและมีความสามารถในการต้านทานการลื่นไถลที่สูงมาก
โดยเฉพาะเมื่อมีการเบรกอย่างกะทันหัน
และยังไม่เป็นการเพิ่มน้ำหนักให้กับโครงสร้างทางยกระดับด้วย

6. โครงการปรับปรุงถนนและภูมิทัศน์ถนนเลียบชายฝั่งทะเลตะวันออก (ชลบุรี ระยอง จันทบุรี
ตราด)

เป็นการก่อสร้างผิวทางเพื่อปรับปรุงภูมิทัศน์ของถนนเลียบชายฝั่งทะเลตะวันออก
โดยใช้คัลเลอร์แอสฟัลต์ (Colored Asphalt)
ซึ่งเป็นเทคนิคแบบใหม่ที่ช่วยเพิ่มความปลอดภัยในการขับขี่รถยนต์
และสามารถแยกพื้นผิวจราจรได้อย่างชัดเจน เพื่อรองรับปริมาณนักท่องเที่ยวที่เพิ่มขึ้น

  ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุนในกิจการผลิตยางมะตอยน้ำ
ดังมีรายละเอียดสรุปได้ดังนี้

(1) บัตรส่งเสริมการลงทุน

บริษัทและบริษัทย่อยได้รับการส่งเสริมการลงทุนจาก สำนักงานคณะกรรมการส่งเสริมการลงทุน
โดยได้รับการส่งเสริมการลงทุนในกิจการผลิตยางมะตอยน้ำ (Asphalt Emulsion) ประเภท
3.4 การผลิตผลิตภัณฑ์เคมีจากปิโตรเลียม, ผลิต MODIFIED ASPHALT ประเภท 3.4
การผลิตผลิตภัณฑ์เคมีจากปิโตรเลียม และผลิตยางมะตอยแปลงสภาพ ประเภท 6.21
การผลิตยางมะตอย ซึ่งสาระสำคัญเกี่ยวกับสิทธิประโยชน์และเงื่อนไขของบัตรส่งเสริมการลงทุน
มีรายละเอียดดังนี้

โรงงานที่ได้รับบัตรส่งเสริมการลงทุน

1. โรงงานนครราชสีมา ได้รับบัตรส่งเสริมการลงทุนดังนี้

1.1 เลขที่ 1127/2534 กำลังการผลิต AE 64,000 ตัน

1.2 เลขที่ 4111/2536(5-1127/2534) กำลังการผลิต AE 64,000 ตัน

1.3 เลขที่ 1070/2536 กำลังการผลิต PMA 60,000 ตัน

1.4 เลขที่ 1072/2536 กำลังการผลิต PMA 60,000 ตัน

1.5 เลขที่ 1066/2543 กำลังการผลิต AE 120,000 ตัน

2. โรงงานพิษณุโลก ได้รับบัตรส่งเสริมการลงทุนดังนี้

  2.1 เลขที่ 4275/2536 (6-1127/2534) กำลังการผลิต AE 64,000 ตัน

  2.2 เลขที่ 1069/2536 กำลังการผลิต PMA 40,000 ตัน

  2.3 เลขที่ 1313/2540 กำลังการผลิต AE 250,000 ตัน Cutback 20,000 ตัน PMA
  100,000 ตัน

3. โรงงานเพชรบุรี ได้รับบัตรส่งเสริมการลงทุนดังนี้

  3.1 เลขที่ 1314/2540 กำลังการผลิต AE 200,000 ตัน Cutback 20,000 ตันPREMIX
  200,000 ตัน

4. โรงงานสุราษฎร์ธานี ได้รับบัตรส่งเสริมการลงทุนดังนี้

  4.1 เลขที่ 1434/2539 กำลังการผลิต AE 64,000 ตัน

  4.2 เลขที่ 1758/2539 กำลังการผลิต PMA 40,000 ตัน

  4.3 เลขที่ 1272/อ./2541 กำลังการผลิต AE 200,000 ตัน Cutback 20,000 ตัน AC
  60/70

  700,000 ตัน PMA 100,000 ตัน

สิทธิประโยชน์และเงื่อนไขที่สำคัญที่บริษัทได้รับตามบัตรส่งเสริมการลงทุน

  1. ยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี
  นับแต่วันที่เริ่มมีรายได้จากการประกอบกิจการนั้น

  2. ให้หักค่าขนส่ง ค่าไฟฟ้า ค่าประปา สองเท่าของค่าใช้จ่าย เป็นเวลา 10 ปี
  นับแต่วันที่เริ่มมีรายได้จากการประกอบกิจการนั้น

  3. ให้หักเงินลงทุนในการติดตั้งหรือก่อสร้างสิ่งอำนวยความสะดวก ร้อยละ 25 ของเงินลงทุน
  นอกเหนือจากหักค่าเสื่อมราคาตามปกติ

  4. ให้หักเงินได้พึงประเมินร้อยละ 5 ของรายได้ที่เพิ่มขึ้นจากปีก่อนจากการส่งออกเป็นเวลา 10
  ปี

(2) สิทธิประโยชน์ทางภาษีสำหรับกิจการพาณิชย์นาวี

บริษัท เดลต้า ชิปปิ้ง จำกัด และบริษัท อัลฟ่า มารีไทม์ จำกัด และบริษัท บิทูเมน มารีน จำกัด
ซึ่งเป็นบริษัทย่อย ได้รับสิทธิประโยชน์ทางด้านภาษีหัก ณ ที่จ่าย ตามคำสั่งกรมสรรพากรที่ ป.
110/2545
เนื่องจากเป็นผู้ประกอบกิจการให้บริหารรับจัดการขนส่งสินค้าระหว่างประเทศโดยเรือเดินทะเลโดยหักภาษี
ณ ที่จ่ายสำหรับรายได้จากการให้เช่าเรือในอัตราร้อยละ 1 ของรายได้
นอกจากนั้นบริษัทย่อยดังกล่าวยังได้รับการยกเว้นภาษีเงินได้สำหรับรายได้จาการขนส่งสินค้าทางทะเลระหว่างประเทศตามประกาศอธิบดี
กรมสรรพากรเกี่ยวกับภาษีเงินได้ ฉบับที่ 72

นอกจากสิทธิประโยชน์ต่าง ๆ ข้างต้นที่บริษัทได้รับแล้ว บริษัทยังได้รับใบรับรองระบบงานต่าง ๆ
โดยมีรายละเอียดดังต่อไปนี้

1.  ระบบบริหารงานคุณภาพ (มอก. 9001-2544) จากสถาบันรับรองมาตรฐานไอเอสโอ
    (MASCI) ตามใบรับรองเลขที่ QMS 03015/619 เมื่อวันที่ 24 มกราคม 2549
    เป็นการรับรองเกี่ยวกับระบบบริหารงานคุณภาพ
    ซึ่งเป็นการสร้างความเชื่อมั่นต่อผลิตภัณฑ์ของบริษัทให้แก่กลุ่มลูกค้า สำหรับทุกโรงงาน

2.  ระบบการจัดการอาชีวอนามัยและความปลอดภัย (มอก. 18001-2542)
    สำหรับขอบข่ายการผลิตผลิตภัณฑ์ยางมะตอย จากสถาบันรับรองมาตรฐานไอเอสโอ (MASCI)
    ตามใบรับรองเลขที่ OHS 02010/081 เมื่อวันที่ 12 เมษายน 2548
    สำหรับโรงงานที่จังหวัดพิษณุโลก และใบรับรองเลขที่ OHS07013/211 เมื่อวันที่ 14 กันยายน
    2550 สำหรับโรงงาน นครราชสีมา เพชรบุรี และพระประแดง

3.  การรับรองความสามารถห้องปฏิบัติการ มอก.17025-2548
    สำหรับขอบข่ายการทดสอบสำหรับผลิตภัณฑ์แอสฟัลต์ซีเมนต์
    และโพลิเมอร์มอดิฟายด์แอสฟัลท์ซีเมนต์จากสำนักงานมาตรฐานผลิตภัณฑ์อุตสาหกรรม
    กระทรวงอุตสาหกรรม ตามใบรับรองเลขที่ 06T058/00479 เมื่อวันที่ 20 ธันวาคม 2549
    สำหรับโรงงานนครราชสีมา

4.  การรับรองมาตรฐานความรับผิดชอบทางสังคมของธุรกิจไทย มรท. 8001-2546 ระดับสมบูรณ์
    ขั้นพัฒนา จากกรมสวัสดิการและคุ้มครองแรงงาน กระทรวงแรงงาน ตามใบรับรองเลขที่ รส.
    407/2550 เมื่อวันที่ 7 พฤศจิกายน 2550 สำหรับโรงงานนครราชสีมา และใบรับรองเลขที่
    6/2550 เมื่อวันที่ 21 มีนาคม 2550 สำหรับสำนักงานใหญ่ ใบรับรองเลขที่ รส.96/2549
    เมื่อวันที่ 28 ธันวาคม 2549 สำหรับโรงงานพระประแดง ระดับสมบูรณ์ ขั้นริเริ่ม

    ข้อจำกัดในการประกอบธุรกิจ

เนื่องจากกลุ่มผลิตภัณฑ์ยางมะตอย ซึ่งเป็นผลิตภัณฑ์หลักของบริษัท
โดยส่วนใหญ่เป็นการจำหน่ายให้กลุ่มผู้รับเหมาซึ่งได้รับประมูลงานจากภาครัฐ
ดังนั้นผลิตภัณฑ์ของบริษัทจะต้องได้รับการรับรองมาตรฐานผลิตภัณฑ์ ดังนี้

  1. ผลิตภัณฑ์ของบริษัทต้องได้รับอนุญาตให้แสดงเครื่องหมายมาตรฐานผลิตภัณฑ์อุตสาหกรรม
  กระทรวงอุตสาหกรรม

  2. บริษัทต้องได้รับการรับรองระบบงานคุณภาพ มอก. 9001

3.2 การตลาดและภาวะการแข่งขัน

3.2.1 ภาวะตลาดของอุตสาหกรรมยางมะตอย

ยางมะตอยที่ใช้ในการสร้างและซ่อมบำรุงถนน จะแบ่งออกเป็น 2 ประเภทหลักคือ
ยางมะตอยชนิดแอสฟัลต์ซีเมนต์ (Asphalt Cement) และยางมะตอยน้ำ (Asphalt Emulsion)
ซึ่งยางมะตอยชนิดแอสฟัลต์ซีเมนต์ถือเป็นผลพลอยได้ (By Product)
ที่ได้จากการกลั่นน้ำมันของโรงกลั่นน้ำมันต่าง ๆ

ปัจจุบัน
ประเทศไทยมีความต้องการใช้ยางมะตอยในการก่อสร้างและซ่อมบำรุงถนนทั่วประเทศเฉลี่ยประมาณปีละ
600,000-650,000 ตัน
โดยแบ่งออกเป็นความต้องการใช้ยางมะตอยชนิดแอสฟัลต์ซีเมนต์ประมาณปีละ 420,000-450,000
ตัน และยางมะตอยน้ำประมาณปีละ 180,000-200,000 ตัน

3.2.2 แนวโน้มภาวะอุตสาหกรรมในอนาคต

ธุรกิจยางมะตอยเป็นธุรกิจที่ขึ้นอยู่กับงบประมาณของภาครัฐบาลเป็นหลัก
การประเมินถึงขนาดของธุรกิจเป็นเรื่องที่ทำได้ยาก
แต่เมื่อพิจารณาถึงแนวโน้มการเจริญเติบโตสามารถพิจารณาได้จากแผนพัฒนาเศรษฐกิจและสังคมแห่งชาติที่ยังคงเน้นการพัฒนาด้านสาธารณูปโภคพื้นฐาน
(Infrastructure) เป็นหลัก
นอกจากการพิจารณาแนวโน้มการเติบโตของอุตสาหกรรมยางมะตอยจากแผนพัฒนาฯแล้ว
การเจริญเติบโตของเศรษฐกิจในประเทศแถบอินโดจีน ได้แก่ ประเทศเวียดนาม ประเทศลาว
ประเทศกัมพูชาและประเทศพม่า และ
รวมทั้งการเจริญเติบโตของเศรษฐกิจในประเทศจีนและประเทศอินเดีย
ยังเป็นปัจจัยสำคัญที่ส่งผลแต่การเติบโตของอุตสาหกรรม
ทั้งนี้เนื่องจากประเทศดังกล่าวยังคงเป็นตลาดที่มีความต้องการในด้านการพัฒนาสาธารณูปโภคพื้นฐานอีกมาก
และมีศักยภาพในการเติบโตสูงในอนาคต

3.2.3 ภาวะการแข่งขัน

แม้ว่าจะมีผู้ผลิตผลิตภัณฑ์ยางมะตอยในประเทศอยู่น้อยราย แต่ด้วยงบประมาณที่มีอยู่จำกัด
กอปรกับโครงการซ่อมบำรุงและสร้างถนนสายหลัก ๆ ถูกชะลอออกไป ทำให้คาดการณ์ได้ว่า
สภาวะการแข่งขันจะทวีความรุนแรงขึ้นในบางพื้นที่

อย่างไรก็ตาม จากการที่ลูกค้าให้การยอมรับบริษัทฯ ถึงคุณภาพของผลิตภัณฑ์ยางมะตอยที่ได้มาตรฐาน
รวมถึงการให้บริการจัดส่งสินค้าถึงหน้างานของลูกค้าตรงตามกำหนดนัดหมาย
และการนำเทคโนโลยีที่ทันสมัยจากพันธมิตรการค้าคือ บริษัท โคลาส เอสเอ จำกัด
จากประเทศฝรั่งเศส ซึ่งเป็นผู้นำทางด้านก่อสร้างถนน
และผู้ผลิตผลิตภัณฑ์ยางมะตอยในระดับแนวหน้าของโลก มาพัฒนาและนำเสนอผลิตภัณฑ์ยางมะตอยใหม่
ๆ ที่มีคุณภาพและตรงตามความต้องการของลูกค้าสู่ตลาดในประเทศ ทำให้มั่นใจได้ว่าบริษัทฯ
จะรักษาความเป็นผู้นำในการครองส่วนแบ่งตลาดได้มากที่สุดต่อไปอย่างไม่หยุดยั้ง

3.2.4 กลยุทธ์ในการแข่งขัน

บริษัทฯ จะใช้ความได้เปรียบในการแข่งขันที่มีอยู่หลายประการ
มาวางแผนกลยุทธ์การขายและการตลาด เพื่อให้ลูกค้าได้รับความพึงพอใจสูงสุด
โดยแบ่งออกเป็นด้านต่าง ๆ ดังนี้

ด้านคุณภาพสินค้า

บริษัทฯ เป็นผู้ผลิตยางมะตอยน้ำรายแรกของประเทศไทย ที่ได้รับการรับรองระบบคุณภาพ
มอก./ISO 9001 และได้นำระบบการจัดการสิ่งแวดล้อม มอก./ISO 14001
ระบบการจัดการอาชีวอนามัยและความปลอดภัย มอก.18001 รวมถึงระบบคุณภาพห้องปฏิบัติการ
มอก.17025 มาเป็นมาตรฐานในการปฏิบัติงาน ทำให้มั่นใจได้ว่าสินค้ายางมะตอยที่ผลิตจากบริษัทฯ
ได้คุณภาพดีสม่ำเสมอตามมาตรฐานที่หน่วยงานราชการ/สถาบันรับรองมาตรฐานสินค้าสากล

ด้านวิจัยและพัฒนา

บริษัทฯ ได้พัฒนาและแนะนำนวัตกรรมสำหรับสินค้าและบริการใหม่ ๆ ออกสู่ตลาดอย่างต่อเนื่อง
โดยใช้เทคโนโลยีที่ทันสมัย โดยได้รับความร่วมมือและสนับสนุนจากบริษัท โคลาส เอสเอ จำกัด
ผู้ซึ่งเป็นพันธมิตรการค้ากับบริษัทฯ ในการถ่ายทอดเทคนิคใหม่ ๆ
เพื่อนำเสนอสินค้าคุณภาพพรีเมี่ยมและเทคนิคการปูถนนแบบใหม่ ๆ แก่ลูกค้า เป็นการสร้างมูลค่าเพิ่ม
ซึ่งมีผลงานเป็นที่ประจักษ์ ได้รับการยอมรับจากหน่วยงานราชการ เจ้าของโครงการเป็นอย่างดี
เช่น ทางยกระดับอุตราภิมุข ช่วงดินแดง - หลักสี่ (กรุงเทพฯ) โครงการทางพิเศษสายบางพลี -
สุขสวัสดิ์ (สมุทรปราการ) สนามแข่งรถโกคาร์ทพีระ เซอร์กิต พัทยา (ชลบุรี)
ถนนทางเข้างานพืชสวนโลก ราชพฤกษ์ (เชียงใหม่) ทางเข้าด่านเก็บค่าผ่านทางพิเศษ ดินแดง
(กรุงเทพฯ) โครงการปรับปรุงถนนและภูมิทัศน์ถนนเลียบชายฝั่งทะเลตะวันออก (ชลบุรี ระยอง
จันทบุรี ตราด)

ด้านจัดส่งสินค้า

ด้วยจำนวนรถขนส่งยางมะตอยมากกว่า 350 คัน
ซึ่งแต่ละโรงงานในประเทศมีรถขนส่งเป็นของตนเองตลอดจนมีเรือบรรทุกยางมะตอยจำนวน 5 ลำ
ระวางบรรทุกรวม 16,150 ตัน เมื่อเรือลำใหม่ระวางบรรทุก 8,500 ตัน ส่งมอบในไตรมาสที่
3/2552 บริษัทฯ จะสามารถขยายการขนส่งยางแอสฟัลต์ได้มากยิ่งขึ้น
เพื่อใช้ในการบริการขนส่งสินค้าจากภาคกลางไปยังภาคใต้ของประเทศ
และบริการขนส่งสินค้าไปยังลูกค้าต่างประเทศในภูมิภาคอย่างรวดเร็วและต่อเนื่อง
โดยมีระบบบริหารและการควบคุมงานที่รัดกุม ตั้งแต่การคัดเลือกวัตถุดิบที่พิถีพิถัน
จนถึงขบวนการในการจัดส่งและการส่งมอบถึงมือลูกค้า ทำให้ลูกค้ามั่นใจได้ว่า
ได้รับสินค้าที่มีปริมาณครบถ้วนตามจำนวนที่สั่ง และปราศจากการปลอมปนโดยการผนึกด้วยซีลครั่ง
ซีลพลาสติก และซีลฝา นอกจากนี้ บริษัทได้นำระบบคอมพิวเตอร์ IBM AS400
เชื่อมโยงข้อมูลผ่านเครือข่ายสัญญาณดาวเทียม
และอินเตอร์เน็ตความเร็วสูงมาใช้ในการรับคำสั่งซื้อจากลูกค้าตลอดจนการจัดส่งสินค้าของบริษัท
ทำให้การติดต่อประสานงานกับลูกค้าเป็นไปด้วยความถูกต้อง แม่นยำ และรวดเร็ว

มีระบบงานที่ทันสมัย ดำเนินการผลิตตามมาตรฐานสากลของ The American Society for
Testing and Materials ( ASTM ), The American Association of State
Highways and Transportation Officials ( AASHTO ) บริษัทฯใช้ความรู้ทางเทคนิค
(Technical Know-how) ที่ทันสมัยจากต่างประเทศ และการควบคุมคุณภาพผลิตภัณฑ์ของบริษัทฯ
ผ่านกระบวนการควบคุมคุณภาพทุกขั้นตอน นับตั้งแต่การผลิต การคัดเลือกคุณภาพของวัตถุดิบต่าง ๆ
ที่จะนำมาใช้ การตรวจสอบด้วยเครื่องมือที่ทันสมัย ภายในห้องปฏิบัติการทดลอง
ตลอดจนการควบคุมคุณภาพระหว่างการจัดส่งไปยังลูกค้า สามารถตรวจสอบได้
มีการวิเคราะห์ปรับปรุงคุณภาพของแอสฟัลต์ชนิดต่าง ๆ ให้พัฒนาอยู่เสมอ
โดยได้รับการช่วยเหลือจากผู้เชี่ยวชาญต่างประเทศ

ด้านความพร้อมในการให้บริการ

บริษัทฯ มีทีมพนักงานขายที่มีประสบการณ์ มีความชำนาญ รับผิดชอบดูแลลูกค้ามากกว่า 800 ราย
ครอบคลุมทุกภูมิภาคทั่วประเทศ ซึ่งพร้อมเข้าไปให้บริการการขาย
และแนะนำสินค้าแก่ลูกค้าได้อย่างทั่วถึงทุกพื้นที่ รวมถึงมีโรงงานผลิต และคลังเก็บยางมะตอย
กระจายอยู่ทั่วทุกภูมิภาคของประเทศ เช่น โรงงานจังหวัดนครราชสีมา โรงงานจังหวัดเพชรบุรี
โรงงานจังหวัดพิษณุโลก และโรงงานจังหวัดสุราษฎร์ธานี
เพื่อเป็นศูนย์กระจายสินค้าไปยังลูกค้าได้อย่างรวดเร็ว และทันต่อความต้องการของลูกค้า

การรับคำสั่งซื้อจากลูกค้า จะถูกเชื่อมโยงผ่านเครือข่ายสัญญาณดาวเทียม
และอินเตอร์เน็ตความเร็วสูงไปยังโรงงานที่กระจายตัวอยู่ตามภูมิภาคต่าง ๆ สร้างความมั่นใจได้ว่า
คำสั่งซื้อของลูกค้าทุกรายการ จะได้รับการสนองตอบด้วยความถูกต้อง แม่นยำ และรวดเร็ว

นอกจากนี้ บริษัทฯ มีทีมเทคนิคบริการ ที่มีความชำนาญทางด้านงานทาง
คอยช่วยเหลือแก้ไขปัญหาให้ลูกค้า ณ จุดที่ลูกค้าทำงาน
เพื่อให้การทำงานของลูกค้าเป็นไปอย่างมีประสิทธิภาพ ไม่ติดขัด
คอยให้คำปรึกษาและแนะนำวิธีการทำงานให้ทีมงานของลูกค้าเข้าใจ
และสามารถปฏิบัติงานได้อย่างถูกต้อง เป็นการลดต้นทุนการทำงานของลูกค้าอีกทางหนึ่ง

อนึ่ง บริษัทฯ ได้เริ่มนำวิธีการบริหารลูกค้าสัมพันธ์
มาใช้ศึกษาเพื่อให้ทราบถึงความต้องการของลูกค้า แต่ละกลุ่มได้อย่างถูกต้อง
เพื่อนำมาวางแผนการขายและโปรแกรมการให้บริการที่ตรงต่อความต้องการของลูกค้าแต่ละกลุ่มอย่างแท้จริง
ในการที่จะเสริมสร้างความสัมพันธ์ที่ดีกับลูกค้า เพื่อให้บรรลุผลสำเร็จตามที่ต้องการร่วมกัน

3.2.5 ลักษณะลูกค้า กลุ่มลูกค้าเป้าหมาย การจำหน่ายและช่องทางการจำหน่าย

บริษัทฯ แบ่งกลุ่มลูกค้าตามลักษณะผลิตภัณฑ์ของบริษัท ได้ดังนี้

1. กลุ่มลูกค้ายางมะตอย หมายถึงกลุ่มลูกค้าที่ใช้ยางมะตอยแอสฟัลต์ซีเมนต์
และยางมะตอยน้ำเป็นหลัก ซึ่งถือว่าเป็นกลุ่มที่สร้างรายได้ให้บริษัทฯ มากที่สุด สามารถแบ่งออกเป็น
2 กลุ่มใหญ่ได้แก่

1.1 กลุ่มลูกค้าภายในประเทศ

สัดส่วนการจำหน่ายผลิตภัณฑ์ยางมะตอยภายในประเทศ คิดเป็นประมาณร้อยละ 46
ของสัดส่วนการจำหน่ายสินค้าทั้งหมด โดยแบ่งกลุ่มลูกค้าภายในประเทศออกเป็นกลุ่มต่าง ๆ ได้ดังนี้

1.1.1 ลูกค้าเอกชน

คือกลุ่มลูกค้าผู้รับเหมาก่อสร้าง ที่ประมูลงานก่อสร้างหรือซ่อมบำรุงถนนได้จากหน่วยงานราชการต่าง
ๆ เช่น กรมทางหลวง กรมทางหลวงชนบท และองค์การปกครองส่วนท้องถิ่น เป็นต้น
ซึ่งส่วนใหญ่เป็นลูกค้าประจำ และติดต่อทำธุรกิจกันมานาน
แม้จะไม่มีการทำสัญญาซื้อขายระหว่างกันกับบริษัทก็ตาม
สัดส่วนการขายสำหรับลูกค้าเอกชนคิดเป็นประมาณร้อยละ 97 ของรายได้ภายในประเทศทั้งหมด

1.1.2 หน่วยงานราชการ

คือหน่วยงานราชการที่ซื้อยางมะตอยไปดำเนินการสร้างและซ่อมบำรุงถนนเองโดยตรง เช่น
กรมทางหลวง กรมทางหลวงชนบท กรมชลประทาน และองค์การปกครองส่วนท้องถิ่น เป็นต้น
โดยบริษัทฯ จะเข้าร่วมประมูลงานกับหน่วยงานราชการเหล่านี้โดยตรง
สัดส่วนการขายสำหรับหน่วยงานราชการ คิดเป็นประมาณร้อยละ 3
ของรายได้ภายในประเทศทั้งหมด

1.2 กลุ่มลูกค้าต่างประเทศ บริษัทมีสัดส่วนการจำหน่ายต่างประเทศคิดเป็นสัดส่วนประมาณร้อยละ
44 ของสัดส่วนการจำหน่ายสินค้าทั้งหมด โดยกลุ่มลูกค้าหลักได้แก่ ลูกค้าในประเทศจีน
คิดเป็นร้อยละประมาณ 70 ของรายได้ที่ได้จากการจำหน่ายสินค้าในต่างประเทศทั้งหมด
รองลงมาได้แก่ ลูกค้าในประเทศเวียดนาม กลุ่มลูกค้าประเทศติดชายแดนต่าง ๆ ได้แก่
ประเทศลาว ประเทศกัมพูชา ประเทศพม่า ประเทศฟิลิปปินส์ และประเทศอินโดนีเซีย
นอกจากนี้ยังมีกลุ่มลูกค้าในประเทศนอกภูมิภาค ได้แก่ กลุ่มลูกค้าในประเทศตาฮิติ ประเทศอินเดีย
ประเทศฟิลิปปินส์ ประเทศนิวซีแลนด์ และประเทศออสเตรเลีย เป็นต้น

ทั้งนี้ ไม่มีลูกค้ารายใดรายหนึ่งที่มีสัดส่วนการสั่งซื้อเกินกว่าร้อยละ 10 ของรายได้จากการขาย

2. กลุ่มลูกค้าผลิตภัณฑ์น้ำมัน หมายถึงกลุ่มลูกค้าที่ซื้อน้ำมันดีเซล และหรือน้ำมันเตาจากบริษัท
ซึ่งเป็นกลุ่มลูกค้าเฉพาะภายในประเทศเท่านั้น สัดส่วนการขายผลิตภัณฑ์น้ำมันคิดเป็นร้อยละ 10
ของสัดส่วนการขายสินค้าทั้งหมด โดยแบ่งเป็นกลุ่มลูกค้าโรงงานอุตสาหกรรมประมาณร้อยละ 70
และกลุ่มผู้รับเหมาก่อสร้างประมาณร้อยละ 30 ของรายได้จากผลิตภัณฑ์น้ำมันทั้งหมด

3. กลุ่มลูกค้ายางมะตอยประเภทอื่น เป็นกลุ่มลูกค้าภายในประเทศ
ซึ่งบริษัทเป็นผู้นำตลาดยางมะตอยประเภทอื่นอยู่ โดยมีส่วนแบ่งการตลาดประมาณร้อยละ 60
ของตลาดรวมทั้งหมด กลุ่มลูกค้าจะมีอยู่ 3 กลุ่มหลักคือ
กลุ่มร้านค้าตัวแทนจำหน่ายและหน่วยงานราชการ มีสัดส่วนการขายของแต่ละกลุ่มคิดเป็น
ประมาณร้อยละ 45 และกลุ่มลูกค้าเอกชน มีสัดส่วนการขายคิดเป็นประมาณร้อยละ 10

3.3 การผลิตและการจัดหาวัตถุดิบ

3.3.1 ที่ตั้งโรงงาน

บริษัทมีโรงงานผลิตยางมะตอย 4 แห่ง โดยมีรายละเอียดดังนี้

+---+-------------------+-----------------------------------------------+
| 1 | โรงงานนครราชสีมา   | เลขที่ 259 ซอย รพช. 12032 ถ.มิตรภาพ ต. นากลาง อ. |
| . |                   | สูงเนิน                                         |
|   |                   |                                               |
|   |                   | จ .นครราชสีมา เนื้อที่รวม 39 ไร่ 1 งาน 86 ตารางวา   |
+---+-------------------+-----------------------------------------------+
| 2 | โรงงานสุราษฎร์ธานี   | เลขที่ 139/5 หมู่ที่ 3 ถนนสุราษฎร์-ตะกั่วป่า ต.ท่าโรงช้าง  |
| . |                   |                                               |
|   |                   | อ. พุนพิน จังหวัดสุราษฎร์ธานี เนื้อที่รวม 32 ไร่ 2 งาน 40 |
|   |                   | ตารางวา                                       |
|   |                   |                                               |
|   |                   | เลขที่ 123 หมู่ 3 ต.บางกุ้ง อ.เมือง จ.สุราษฎร์ธานี      |
|   |                   | เนื้อที่รวม 48 ไร่ 1 งาน                           |
|   |                   |                                               |
|   |                   | 78.4 ตารางวา                                  |
+---+-------------------+-----------------------------------------------+
| 3 | โรงงานพิษณุโลก      | เลขที่ 271 หมู่ที่ 15 บ้านวังกุ่ม อ.บางระกำ จ.พิษณุโลก    |
| . |                   |                                               |
|   |                   | เนื้อที่รวม 29 ไร่ 14 ตารางวา                      |
+---+-------------------+-----------------------------------------------+
| 4 | โรงงานเพชรบุรี      | เลขที่ 90 หมู่ที่ 5 ถ.เพชรเกษม ต.หนองชุมพลเหนือ       |
| . |                   | อ.เขาย้อย                                      |
|   |                   |                                               |
|   |                   | จ.เพชรบุรี เนื้อที่รวม 70 ไร่ 60 ตารางวา             |
+---+-------------------+-----------------------------------------------+

โดยโรงงานลำดับที่ 2 เป็นโรงงานของบริษัท สุราษฎร์บิทูเมน จำกัด

การผลิต

กำลังการผลิตรวมตามบัตรส่งเสริมการลงทุน

  หน่วย:ตัน

+----------------------------------------------+-----------------------+
| ผลิตภัณฑ์                                       | กำลังการผลิต            |
+----------------------------------------------+-----------------------+
| แอสฟัลต์อิมัลชัน/ ยางคัตแบกแอสฟัลต์                  | 1,026,000             |
+----------------------------------------------+-----------------------+
| TIPCO PREMIX                                 | 200,000               |
+----------------------------------------------+-----------------------+
| ยางโพลีเมอร์มอดิฟายด์แอสฟัลต์                      | 400,000               |
+----------------------------------------------+-----------------------+
| แอสฟัลต์ซีเมนต์ 60/70                            | 700,000               |
+----------------------------------------------+-----------------------+

กำลังการผลิตรวมของบริษัท สุราษฎร์บิทูเมน จำกัด

นโยบายการผลิตที่สำคัญ

บริษัทฯ สามารถผลิตได้ถึงวันละ 3 กะ แต่เนื่องจากการผลิตของบริษัทฯ ขึ้นอยู่กับปริมาณการขาย
ไม่ใช่การผลิตเพื่อเป็นสินค้าคงคลัง
ดังนั้นจำนวนกะที่ผลิตจริงจึงเปลี่ยนแปลงไปตามปริมาณการขายในแต่ละช่วง
โดยปกติจะเดินเครื่องจักรการผลิตเพียง 1 กะ

3.3.3 วัตถุดิบและการจัดหาวัตถุดิบ

บริษัท มีวัตถุดิบที่ใช้ในการผลิตแบ่งเป็น 2 ประเภท ดังนี้

1. แอสฟัลต์ซีเมนต์ (Asphalt Cement : AC)

แอสฟัลต์ซีเมนต์เป็นผลิตภัณฑ์พลอยได้ (By Product)
ซึ่งได้จากกระบวนการกลั่นน้ำมันและกระบวนการกลั่นน้ำมันหล่อลื่นพื้นฐาน
บริษัทใช้แอสฟัลต์ซีเมนต์เป็นวัตถุดิบหลักในการผลิตยางมะตอยน้ำ ยางโพลีเมอร์มอดิฟายด์แอสฟัลต์
ยางมะตอยคัตแบค และยางมะตอยผสมสำเร็จ
ในอดีตบริษัทสั่งซื้อวัตถุดิบจากภายในประเทศเป็นหลักแต่เนื่องจากประเทศไทยมีผู้ผลิตแอสฟัลต์ซีเมนต์น้อยราย
ทำให้ปริมาณวัตถุดิบที่ได้ไม่เพียงพอต่อความต้องการใช้ภายในประเทศ
ดังนั้นบริษัทจึงนำเข้าจากต่างประเทศในบางส่วนเพื่อให้เพียงพอต่อความต้องการของตลาด
อย่างไรก็ตามในปี 2540 โรงงานผลิตน้ำมันหล่อลื่นพื้นฐานของบริษัท ไออาร์พีซี จำกัด (มหาชน)
(เดิมชื่อ บริษัท อุตสาหกรรมปิโตรเคมีกัลไทย จำกัด (มหาชน)) และโรงกลั่นน้ำมันของบริษัท
ไทยลู้บเบส จำกัด (มหาชน) เริ่มทำการผลิต
ส่งผลให้ปริมาณการผลิตแอสฟัลต์ซีเมนต์ภายในประเทศมากขึ้น
มีผลทำให้บริษัทลดการนำเข้าแอสฟัลต์ซีเมนต์ลง และหันมาซื้อแอสฟัลต์ซีเมนต์จากภายในประเทศแทน
และได้มีการซื้อจากแหล่งอื่นๆ เป็นครั้งคราวด้วยทั้งจากภายในประเทศและต่างประเทศ
เพื่อประสิทธิภาพในการควบคุมต้นทุนวัตถุดิบ

ปัจจุบันบริษัทเปลี่ยนวิธีการสั่งซื้อวัตถุดิบ มาใช้วิธีการสั่งซื้อจากแหล่งวัตถุดิบหลายๆ แหล่งพร้อมๆ
กันแทนทั้งจากภายในประเทศและภายนอกประเทศ
ทั้งนี้เพื่อเป็นลดภาระความเสี่ยงในด้านการพึ่งพิงแหล่งวัตถุดิบจากแหล่งใดแหล่งหนึ่งเพียงแหล่งเดียวตลอดจนเพื่อการควบคุมต้นทุนวัตถุดิบในการผลิตของบริษัท

สภาพปัญหาของแอสฟัลต์ซีเมนต์

วัตถุดิบหลักของบริษัท คือ แอสฟัลต์ซีเมนต์ ซึ่งเป็นวัสดุที่มีลักษณะกึ่งแข็งกึ่งเหลว
โดยจะมีลักษณะแข็งที่อุณหภูมิต่ำ และเหลวที่อุณหภูมิสูง
ดังนั้นปัญหาเกี่ยวกับวัตถุดิบจึงเป็นเรื่องในการเก็บรักษาและการขนย้ายที่จะต้องรักษาอุณหภูมิให้สูงอยู่ตลอดเวลาเพื่อให้สามารถนำไปใช้ในการผลิตได้
ซึ่งบริษัทได้แก้ปัญหาดังกล่าวโดยการสร้างถังเก็บสำรองที่มีระบบการให้ความร้อนอย่างเพียงพอที่โรงงาน
รวมทั้งรถขนส่งของบริษัทจะมีท่อเผาเพื่อให้ความร้อนแก่วัตถุดิบระหว่างการขนส่ง

สัดส่วนการสั่งซื้อแอสฟัลต์ซีเมนต์ในปี 2550 บริษัทจัดซื้อจากภายในประเทศประมาณร้อยละ 42.95
โดยเป็นการจัดซื้อจากผู้จำหน่ายประมาณ 4 ราย และซื้อจากต่างประเทศประมาณร้อยละ 57.07

2. สารเคมี

สารเคมีที่บริษัทใช้ในการผลิตจะนำเข้าจากประเทศต่าง ๆ ประมาณร้อยละ 26.76
โดยปัจจัยที่ใช้ในการพิจารณา คือ ราคาของสารเคมี ส่วนที่เหลือประมาณร้อยละ 73.23
สั่งซื้อจากผู้ผลิตภายในประเทศ ซึ่งจัดซื้อจากผู้จำหน่ายจำนวน 13 ราย
โดยสารเคมีดังกล่าวแบ่งได้เป็น 2 ประเภท ได้แก่

2.1 Solvent ซึ่งราคาจะแปรเปลี่ยนไปตามระดับราคาน้ำมัน
โดยสั่งซื้อจากผู้ผลิตภายในประเทศและไม่มีปัญหาเรื่องการขาดแคลนเนื่องจากเป็นวัตถุดิบที่หาซื้อได้ง่ายและมีผู้ผลิตหลายราย

2.2 Emulsifiers เป็นสารเคมีมีหลายประเภท สั่งซื้อทั้งจากผู้ผลิตต่างประเทศหลายราย
โดยผ่านตัวแทนจำหน่ายหรือสั่งซื้อภายในประเทศ โดยระดับราคาของ Emulsifiers ค่อนข้างคงที่

อนึ่ง บริษัท ไม่มีการสั่งซื้อสารเคมีจากผู้จำหน่ายรายใดรายหนึ่งเกินกว่าร้อยละ 5
ของต้นทุนการผลิต

นอกจากนั้นบริษัทยังคงสรรหาวัตถุดิบอื่น ๆ มาใช้ทดแทนอย่างต่อเนื่อง เพื่อให้มีต้นทุนผลิตที่แข่งขันได้
โดยที่ไม่มีผลต่อคุณภาพของสินค้า

ผลกระทบต่อสิ่งแวดล้อม คุณภาพผลิตภัณฑ์

บริษัทมีกระบวนการผลิตที่สามารถนำวัตถุดิบเหลือใช้และน้ำเสียกลับเข้าไปใช้ในกระบวนการผลิตได้เกือบทั้งหมด
โดยน้ำทิ้งที่ระบายออกจากโรงงานจะเป็นเพียงน้ำที่เกิดจากการใช้ในการบริโภคเท่านั้น
นอกจากนั้นบริษัทยังมีนโยบายด้านสิ่งแวดล้อมของบริษัท
เพื่อใช้ควบคุมและจัดการของเสียหรือสิ่งปฏิกูล และวัสดุที่ใช้งานแล้วอย่างเหมาะสม
รวมทั้งสามารถนำกลับมาใช้ประโยชน์ให้มากที่สุด
จึงทำให้กระบวนการผลิตของบริษัทไม่ก่อให้เกิดมลภาวะต่อสิ่งแวดล้อมแต่อย่างใด
โดยโรงงานทุกแห่งของบริษัทได้รับการรับรองมาตรฐานในระบบการจัดการสิ่งแวดล้อม (มอก.
14001-2548) จากสถาบันรับรองมาตรฐานไอเอสโอ (MASCI) ตามใบรับรองเลขที่ EMS
03006/109 เมื่อวันที่ 4 กันยายน 2549 นอกจากนั้น บริษัทยังได้รับการรับรองมาตรฐานต่าง ๆ
ตามที่กล่าวแล้วข้างต้น

บริษัทไม่มีค่าใช้จ่ายที่เกี่ยวข้องกับการดูแลรักษาสิ่งแวดล้อมอย่างนัยสำคัญ
ทั้งนี้บริษัทไม่มีประวัติการกระทำความผิดเกี่ยวกับกฎหมายว่าด้วยเรื่องสิ่งแวดล้อมแต่อย่างใด

อนึ่ง ปัจจุบันบริษัทไม่มีงานที่ยังไม่ส่งมอบ